ГЕНДАРНАЯ ПАЛІТЫКА БЕЛАРУСКАЙ АСАЦЫЯЦЫІ ЖУРНАЛІСТАЎ

Разгледжана на пасяджэнні Праўлення БАЖ 25 жніўня 2026 года
Прынята на пасяджэнні Рады БАЖ 17 верасня 2026 года
1. Прэамбула
Беларуская асацыяцыя журналістаў (БАЖ) прызнае гендарную роўнасць як адну з фундаментальных умоў свабоднай і прафесійнай журналістыкі. Арганізацыя трымаецца прынцыпаў роўнасці, недыскрымінацыі і павагі да чалавечай годнасці.
Пры рэалізацыі гендарнай палітыкі (далей — Палітыка) БАЖ кіруецца міжнароднымі дакументамі і стандартамі, замацаванымі ў Канвенцыі ААН аб ліквідацыі ўсіх форм дыскрымінацыі ў дачыненні да жанчын, Канвенцыі Міжнароднай арганізацыі працы № 190 «Выкараненне гвалту і дамаганняў у сферы працы», Мэты ўстойлівага развіцця № 5, рэлевантнымі дакументамі Еўрапейскага саюза і Савета Еўропы.
0. Мэта і задачы гендарнай палітыкі
Мэта гендарнай палітыкі:
забяспечыць роўныя магчымасці для ўсіх сябраў і супрацоўніц/супрацоўнікаў арганізацыі, незалежна ад гендарнай ідэнтычнасці, узросту, сямейнага становішча або іншых характарыстык асобы.
Задачы гендарнай палітыкі:
· паляпшэнне якасці кіравання і прадстаўніцтва шляхам забеспячэння роўнага доступу жанчын і мужчын да прафесійных магчымасцяў, рэсурсаў і ўдзелу ў дзейнасці БАЖ;
· прадухіленне дыскрымінацыі, гендарна-абумоўленага гвалту і іншых непрымальных паводзін у прафесійным асяродку;
· фармаванне бяспечнага, паважлівага і інклюзіўнага працоўнага асяроддзя і падвышэнне даверу ўнутры арганізацыі;
· забеспячэнне адпаведнасці дзейнасці БАЖ міжнародным стандартам роўнасці і недыскрымінацыі, а таксама патрабаванням донараў і партнёраў.
0. Сфера прымянення гендарнай палітыкі
Гендарная палітыка БАЖ распаўсюджваецца на супрацоўнікаў і супрацоўніц арганізацыі, яе валанцёраў і валанцёрак, стажораў і стажорак, а таксама сябраў органаў кіравання арганізацыі (Праўленне і Рада). 
Гендарная палітыка прымяняецца да ўсіх узроўняў узаемадзеяння і камунікацыі, як у афлайн-, так і анлайн-рэжыме.
Гэтая Палітыка распаўсюджваецца на адносіны, якія ўзнікаюць у межах дзейнасці БАЖ. Інфармацыя пра паводзіны асоб, на якіх распаўсюджваецца дзеянне Палітыкі, па-за межамі дзейнасці арганізацыі сама па сабе не з'яўляецца прадметам разгляду. Разам з тым БАЖ можа прымаць пад увагу абставіны, звязаныя з гвалтам або харасментам па-за межамі дзейнасці арганізацыі, калі яны закранаюць бяспеку асоб, якія ўдзельнічаюць у дзейнасці БАЖ, працоўнае асяроддзе або рэпутацыю арганізацыі.
БАЖ забяспечвае інтэграцыю пытанняў гендарнай роўнасці ў працэсы стратэгічнага і аператыўнага планавання, унутранага рэгулявання, ацэнкі дзейнасці і арганізацыйнага развіцця. Рэалізацыя гендарнай палітыкі суправаджаецца адпаведнымі арганізацыйнымі мерамі, у тым ліку:
· улік пытанняў гендарнай роўнасці ў праграмнай і праектнай дзейнасці арганізацыі, а таксама ў сістэме кіравання арганізацыі;
· інфармаванне асоб, на якіх распаўсюджваецца дзеянне гэтай Палітыкі, аб яе змесце, прынцыпах і механізмах рэалізацыі;
· механізмы прадухілення і рэагавання на выпадкі гендарна- абумоўленага гвалту і харасменту;
· прытрымліванне гендарна-адчувальнага падыходу ў працэсах кіравання арганізацыяй, уключаючы маніторынг і ацэнку дасягнутага прагрэсу.
0. Асноўныя прынцыпы гендарнай палітыкі
Роўнасць магчымасцяў і недыскрымінацыя
У сваёй дзейнасці БАЖ імкнецца забяспечыць роўныя магчымасці мужчын і жанчын незалежна ад сексуальнай арыентацыі і гендарнай ідэнтычнасці (далей — САГІ), узросту, інваліднасці, сямейнага становішча або іншых асабістых характарыстык, і не дапускае дыскрымінацыі па гэтых прыкметах. Арганізацыя забяспечвае роўны доступ да сяброўства, удзелу ў кіруючых і выканаўчых органах, прафесійных магчымасцяў, навучання, прадстаўніцтва і механізмаў абароны.
Нулявая талерантнасць да гвалту і харасменту
БАЖ прытрымліваецца прынцыпу нулявой талерантнасці да гендарна-абумоўленага гвалту, сексуалізаванага харасменту і іншых форм непрымальных паводзін. Гэты прынцып азначае, што такія дзеянні  недапушчальныя незалежна ад статусу асобы, якая іх здзейсніла, месца або формы ўзаемадзеяння — уключаючы як афлайн-, так і анлайн-асяроддзе — і не могуць быць апраўданыя або праігнараваныя. БАЖ прымае меры для прадухілення парушэнняў і забеспячэння належнага рэагавання ў адпаведнасці з устаноўленымі працэдурамі.
Інтэрсекцыянальны падыход і інклюзіўнасць
БАЖ прызнае, што дыскрымінацыя і няроўнасць могуць выяўляцца не па адной, а адразу па некалькіх перакрыжаваных прыкметах, што ўзмацняе ўразлівасць пэўных груп. Таму пры рэалізацыі гендарнай палітыкі ўлічваецца, што вопыт жанчын, мужчын і людзей з рознай САГІ можа значна адрознівацца ў залежнасці ад узросту, інваліднасці, этнічнай прыналежнасці, сацыяльнага статусу, міграцыйнага вопыту, месца пражывання і іншых фактараў.
Канфідэнцыйнасць
БАЖ гарантуе, што інфармацыя, атрыманая праз звароты, кансультацыі і працэдуры рэагавання, будзе апрацоўвацца з павагай і адказнасцю. Персанальныя даныя, звесткі пра пацярпелых, сведак і абставіны справы не будуць разгалошвацца па-за межамі кола асоб, непасрэдна задзейнічаных у разглядзе сітуацыі, за выключэннем выпадкаў, прадугледжаных законам, або калі гэта неабходна для абароны правоў і бяспекі.
Абарона ад пераследу
Ні адна асоба не павінна падвяргацца пакаранню, ціску, дыскрымінацыі, пагрозам, пагаршэнню становішча або любым іншым неспрыяльным наступствам за падачу звароту, удзел у разглядзе справы, прадастаўленне інфармацыі або падтрымку пацярпелага асобы.
Партысіпатыўнасць (удзел у распрацоўцы, рэалізацыі і маніторынгу)
БАЖ зыходзіць з таго, што гендарная палітыка будзе эфектыўнай толькі пры ўмове, калі ўдзел у яе распрацоўцы, рэалізацыі, маніторынгу і пераглядзе будуць прымаць асобы, на якіх распаўсюджваецца яе дзеянне. Такі ўдзел забяспечваецца праз кансультацыі, абмеркаванні, апытанні, працу камітэтаў, працоўных груп і іншыя формы ўзаемадзеяння.
Празрыстасць і доступ да інфармацыі
Усе асобы, залучаныя ў дзейнасць БАЖ, павінны мець рэальны доступ да інфармацыі аб сваіх правах, абавязках, даступных формах падтрымкі, парадку падачы зваротаў, мерах рэагавання і адказных асобах. Такая інфармацыя павінна падавацца своечасова, у зразумелай форме і ў аб'ёме, дастатковым для эфектыўнага выкарыстання прадугледжаных Палітыкай гарантый. Абмежаванне доступу да такой інфармацыі не дапускаецца, за выключэннем выпадкаў, звязаных з абаронай канфідэнцыйнасці, персанальных даных і бяспекі закранутых асоб.
0. Ключавыя азначэнні
Гендар — гэта сацыяльна і культурна сфармаваная катэгорыя, якая адлюстроўвае параўнальныя, узаемаабумоўленыя або розныя ролі, абавязкі і віды дзейнасці жанчын і мужчын. У адрозненне ад біялагічнага полу, гендарныя ролі з'яўляюцца сацыяльна сканструяванымі, звязаныя з адносінамі ўлады паміж жанчынамі і мужчынамі, адрозніваюцца ў розных грамадствах і могуць змяняцца з цягам часу.
Гендарная роўнасць — гэта роўнае карыстанне правамі, магчымасцямі і стаўленнем для жанчын і мужчын, дзяўчынак і хлопчыкаў ва ўсіх сферах жыцця. Правы, абавязкі, статус, а таксама доступ да рэсурсаў, выгод і кантроль над імі не павінны залежаць ад таго, чалавек нарадзіўся мужчынам ці жанчынай; кожны павінен мець магчымасць развіваць свае здольнасці і рабіць выбар без абмежаванняў, навязаных стэрэатыпамі і дыскрымінацыяй.
Укараненне гендарнага падыходу (гендарны мэйнстрымінг) — гэта працэс ацэнкі наступстваў для жанчын і мужчын любога планаванага дзеяння, уключаючы заканадаўства, палітыкі і праграмы, ва ўсіх сферах і на ўсіх узроўнях. Гэта стратэгія, пры якой інтарэсы, вопыт і патрэбы жанчын і мужчын становяцца неад'емнай часткай распрацоўкі, рэалізацыі, маніторынгу і ацэнкі палітыкі і праграм, каб жанчыны і мужчыны атрымлівалі роўную выгаду, а няроўнасць не аднаўлялася; канчатковая мэта такога падыходу — дасягненне гендарнай роўнасці.
Гвалт і харасмент — гэта сукупнасць непрымальных формаў паводзін і практык ці пагроз іх здзяйснення, незалежна ад таго, адбываюцца яны аднаразова або паўтараюцца, якія накіраваныя на прычыненне, прычыняюць або могуць прычыніць фізічную, псіхалагічную, сексуальную або эканамічную шкоду.
Гендарна-абумоўленыя гвалт і харасмент — гэта гвалт і харасмент, накіраваныя на людзей па прыкмеце іх полу або гендару, або якія  непрапарцыйна закранаюць асоб пэўнага полу або гендару, уключаючы сексуалізаваны харасмент.
Сексуалізаваны харасмент — гэта непажаданыя і абразлівыя для адрасата паводзіны сексуальнага характару ці іншыя паводзіны, заснаваныя на поле ці гендары, якія закранаюць годнасць жанчын і мужчын.
Непрымальныя формы паводзін — гендарна-абумоўлены гвалт, харасмент (у тым ліку сексуалізаваны харасмент), запалохванне, цкаванне, пераслед, злоўжыванне ўладай або залежным становішчам, ціск, прымус, прыніжаючае годнасць абыходжанне.
0. Кіраванне і адказнасць
Гендарная палітыка БАЖ зацвярджаецца Радай. 
Праўленне БАЖ забяспечвае рэалізацыю гендарнай палітыкі, праводзіць ацэнку і маніторынг яе выканання.
Для каардынацыі дзейнасці, звязанай з рэалізацыяй гендарнай палітыкі, Праўленне БАЖ прызначае Гендарную ўпаўнаважаную. Гендарная ўпаўнаважаная валодае спецыялізаванымі ведамі ў галіне гендарнай роўнасці, а таксама карыстаецца аўтарытэтам і даверам у калектыве БАЖ.
Асобы, на якіх распаўсюджваецца дзеянне гендарнай палітыкі, абавязаныя выконваць палажэнні гендарнай палітыкі і ўлічваць яе патрабаванні пры правядзенні дзейнасці БАЖ (пры прыняцці рашэнняў, арганізацыі мерапрыемстваў, камунікацыі, распрацоўцы праграм, узаемадзеянні з сябрамі БАЖ і партнёрамі). У межах сваёй кампетэнцыі яны нясуць адказнасць за недапушчэнне дыскрымінацыі, гендарна-абумоўленага гвалту, харасменту і іншых форм няроўнага або зневажальнага абыходжання.
0. Роўныя магчымасці ўдзелу, занятасці і кіравання
БАЖ забяспечвае роўны доступ да сяброўства і кіравання ў арганізацыі для ўсіх асоб, якія адпавядаюць статутным і прафесійным крытэрам, незалежна ад полу, гендару, САГІ, сямейнага становішча, наяўнасці абавязкаў па догляду, узросту ці іншых абставін, не звязаных з прафесійнай кваліфікацыяй і статутнымі патрабаваннямі.
БАЖ імкнецца да гендарнага балансу ў кіруючых (Рада і Праўленне) і выканаўчых органах і іншых формах калектыўнага прыняцця рашэнняў. БАЖ гарантуе роўныя магчымасці ўдзелу ў выбарах, вылучэнні кандыдатур і працы калегіяльных органаў.
БАЖ прымае меры для падтрымкі ўдзелу жанчын і іншых недастаткова прадстаўленых груп у кіраўніцтве і прыняцці рашэнняў. Такія меры ўключаюць інфармаванне, кансультацыйную падтрымку, развіццё лідарскіх кампетэнцый, ментарства, стварэнне ўмоў для больш шырокага ўдзелу ў выбарах і працоўных працэсах, а таксама ліквідацыю практычных і арганізацыйных бар'ераў, якія перашкаджаюць прадстаўніцтву.
БАЖ забяспечвае роўныя магчымасці пры найме, прызначэнні на пасады, аплаце працы, размеркаванні абавязкаў, прафесійным развіцці і прасоўванні. Усе кадравыя рашэнні прымаюцца на аснове прафесійнай кваліфікацыі, досведу і дзелавых якасцяў без дыскрымінацыі па якой-небудзь прыкмеце.
Арганізацыя прытрымліваецца прынцыпу роўнай аплаты за працу роўнай вартасці і забяспечвае справядлівыя, празрыстыя і недыскрымінацыйныя ўмовы працы. БАЖ улічвае патрэбы супрацоўніц і супрацоўнікаў з сямейнымі абавязкамі, у тым ліку бацькоў і апекуноў, якія ажыццяўляюць догляд, і ў межах арганізацыйных магчымасцяў можа прымяняць гнуткі графік занятасці, калі гэта спрыяе забеспячэнню роўных магчымасцяў. Цяжарнасць, бацькоўства, адпачынак па догляду за дзіцем або выкананне абавязкаў па догляду не могуць быць падставай для абмежавання доступу да працы, пагаршэння ўмоў працы, адмовы ў прасоўванні або любой іншай формы неспрыяльнага стаўлення.
0. Прадухіленне гвалту і харасменту, стварэнне бяспечнага працоўнага асяроддзя
БАЖ забяспечвае асяроддзе, свабоднае ад гендарна-абумоўленага гвалту, харасменту, у тым ліку сексуалізаванага харасменту, і іншых формаў непрымальных паводзін. Меры па прадухіленні непрымальных паводзін уключаюць, як мінімум, папярэдняе інфармаванне аб правілах паводзін і наступствах у выпадку іх парушэння, прызначэнне адказных асоб, наяўнасць каналаў для зваротаў і механізмы рэагавання на інцыдэнты.
Абавязацельствы БАЖ па прадухіленні гвалту і стварэнні бяспечнага асяроддзя распаўсюджваюцца на ўсе формы ўзаемадзеяння, звязаныя з унутранай і знешняй дзейнасцю арганізацыі, уключаючы працоўныя сустрэчы, адукацыйныя мерапрыемствы, канферэнцыі, паездкі, публічныя выступы, камунікацыі, перапіску, чаты і электронныя платформы.
0. Механізмы рэагавання на непрымальныя паводзіны
Каналы для паведамлення пра інцыдэнты і асобы, адказныя за іх разгляд
БАЖ стварае і забяспечвае даступныя, зразумелыя і бяспечныя каналы для паведамленняў аб выпадках гендарна-абумоўленага гвалту, харасменту, дыскрымінацыі, іншых праявах непажаданых паводзін або парушэннях гендарнай палітыкі.
Каналы для зваротаў дзейнічаюць пастаянна, інфармацыя пра іх размешчана на сайце БАЖ і даступная для сябраў, супрацоўніц і супрацоўнікаў БАЖ, удзельніц і ўдзельнікаў мерапрыемстваў, партнёраў і донараў, шырокай грамадскасці. Прадстаўнікі заяўнікаў таксама могуць накіроўваць звароты, якія павінны быць разгледжаны.
Звароты заяўнікаў разглядаюцца Гендарнай упаўнаважанай. Толькі яна мае доступ да зваротаў. 
[bookmark: _GoBack]Ананімныя звароты могуць быць пакінутыя без разгляду.
Пры неабходнасці Праўленне можа прыцягнуць да разгляду зваротаў незалежных асоб з адпаведнай кампетэнцыяй, пры ўмове захавання патрабаванняў канфідэнцыйнасці і бесстароннасці. Звароты павінны разглядацца асобамі, якія не маюць асабістай зацікаўленасці ў выніку разгляду і не знаходзяцца ва ўзаемаадносінах, якія могуць паўплываць на іх бесстароннасць. Асоба, у дачыненні якой пададзены зварот, не можа ўдзельнічаць у прыняцці рашэнняў па гэтым звароце і ўплываць на парадак яго разгляду.
У выпадку наяўнасці канфлікту інтарэсаў, уключаючы асабістыя, сямейныя, прафесійныя, фінансавыя ці іншыя сувязі з адным з бакоў, адпаведная асоба абавязана ўзяць неадкладна самаадвод. Праўленне БАЖ павінна прадугледзець механізм замены такой асобы і забяспечыць, каб існаванне канфлікту інтарэсаў не перашкаджала справядліваму і своечасоваму разгляду зваротаў.
Папярэдні зварот
Дапускаецца магчымасць папярэдняга звароту ў выпадках, калі заяўнікі жадаюць паведаміць пра сітуацыю, атрымаць кансультацыю, растлумачэнне, падтрымку, прадухіліць развіццё канфлікту або ініцыяваць урэгуляванне сітуацыі без неадкладнага запуску фармальнай працэдуры разгляду звароту. Папярэдні зварот можа ўключаць канфідэнцыйнае абмеркаванне сітуацыі, атрыманне інфармацыі пра правы і даступныя механізмы і, са згоды заяўніцы ці заяўніка, спробу вырашыць праблему без запуску фармальнай працэдуры. Кантактнай асобай па папярэдніх зваротах з'яўляецца Гендарная ўпаўнаважаная.
Папярэдняя працэдура не прымяняецца ў тых выпадках, калі характар магчымага парушэння патрабуе неадкладнага фармальнага рэагавання, у тым ліку ў сітуацыях, якія ўключаюць гвалт, сексуалізаваны харасмент, сур'ёзнае злоўжыванне ўладай, пагрозы, пераслед або паўтаральныя парушэнні. Папярэдні зварот не пазбаўляе заяўнікаў магчымасці ў любы час перайсці да фармальнай працэдуры.
Фармальны зварот і працэдура разгляду
Фармальная працэдура разгляду і рэагавання на звароты запускаецца як на запыт заяўніка, так і па рашэнні Праўлення БАЖ.
Такі зварот падлягае рэгістрацыі ва ўстаноўленым парадку і павінен утрымліваць, па магчымасці, звесткі пра меркаванае парушэнне і асобу парушальніка, час, месца, удзельнікаў інцыдэнту, наяўнасць сведак, а таксама іншую інфармацыю, якая мае значэнне для разгляду.
Парадак разгляду фармальных зваротаў
Зварот разглядаецца ў адпаведнасці з прынцыпамі законнасці, бесстароннасці, павагі да годнасці бакоў, канфідэнцыйнасці і недапушчэння паўторнай траўматызацыі.
На пачатковым этапе Гендарная ўпаўнаважаная праводзіць папярэднюю ацэнку звароту з мэтай вызначыць характар меркаванага парушэння, неабходнасць неадкладных мер, прымянімы парадак разгляду і кола асоб, якія павінны быць прыцягнутыя да ўдзелу ў працэдуру.
Падчас разгляду звароту як заяўніку, так і меркаванаму парушальніку забяспечваецца магчымасць быць пачутымі, даць тлумачэнні, прадаставіць доказы, матэрыялы і іншую інфармацыю, што мае дачыненне да справы.
У выпадках, калі папярэдняя ацэнка паказвае на наяўнасць дастатковых падстаў для далейшага разгляду, праводзіцца расследаванне. Такое расследаванне можа ўключаць вывучэнне пісьмовых матэрыялаў, перапіскі, паведамленняў, дакументаў, тлумачэнняў бакоў, інфармацыі, атрыманай ад сведак або прадстаўнікоў бакоў і іншых даступных звестак, якія адносяцца да абставін справы. Збор інфармацыі павінен праводзіцца аб'ектыўна, з павагай да правоў усіх уцягнутых асоб і з захаваннем прынцыпу суразмернасці. БАЖ не дазваляе метады, якія могуць прыніжаць годнасць, аказваць ціск, ствараць пагрозу або паўторна траўмаваць удзельнікаў працэдуры.
Рашэнне аб наяўнасці дастатковых падстаў не азначае прызнання факту парушэння, а сведчыць толькі аб неабходнасці далейшага разгляду і праверкі абставін справы. 
Дастатковымі падставамі для далейшага разгляду могуць быць: канкрэтнае апісанне абставін меркаванага парушэння; указанне на паводзіны, якія могуць падпадаць пад прыкметы дыскрымінацыі, харасменту, гвалту, злоўжывання ўладай або іншага парушэння гэтай Палітыкі; звесткі аб сведках і дакументах, якія могуць пацвярджаць абставіны, выкладзеныя ў звароце; інфармацыя пра паўторныя выпадкі аналагічных паводзін або пра наяўнасць некалькіх зваротаў у дачыненні да адной і той жа асобы або падобнай сітуацыі; звесткі пра рызыку прычынення далейшай шкоды, ціску, пераследу/помсты, паўторнай траўматызацыі ці іншай пагрозы для бяспекі і годнасці закранутых асоб; іншыя абставіны, якія даюць разумныя падставы меркаваць, што зварот патрабуе дадатковай праверкі.
Завяршэнне фармальнае працэдуры і прыняцце рашэння
На падставе вынікаў праведзенага расследавання складаецца заключэнне, у якім выкладаюцца ўстаноўленыя факты і доказы іх пацвярджэння, высновы пра наяўнасць або адсутнасць парушэнняў гендарнай палітыкі і прапановы па мерах адказнасці ў выпадку ўстанаўлення парушэнняў. Заключэнне накіроўваецца Праўленню БАЖ, якое разглядае яго і выносіць рашэнне.
Меры часовай абароны
Калі абставіны, выкладзеныя ў звароце, паказваюць на наяўнасць рызыкі для бяспекі, годнасці, псіхалагічнага спакою або прафесійнага становішча заяўнікаў, прымаюцца часовыя меры абароны да завяршэння ўнутранага расследавання. Такія меры ўключаюць змяненне фармату ўзаемадзеяння, абмежаванне прамога кантакту паміж бакамі, часовае адхіленне ад асобных функцый у межах мерапрыемстваў або працэдур, змяненне арганізацыйных умоў удзелу альбо іншыя адпаведныя меры, накіраваныя на прадухіленне далейшай шкоды.
Пры выбары такіх мер улічваюцца інтарэсы і бяспека закранутых асоб, а таксама прынцып суразмернасці і недапушчальнасць дадатковага ўшчамлення правоў заяўнікаў.
Абарона ад пераследу (retaliation)
Ніякія пагадненні аб канфідэнцыйнасці, абавязацельствы аб неразгалошванні (NDA), дагаворныя палажэнні, унутраныя правілы ці іншыя дамоўленасці не могуць інтэрпрэтавацца або прымяняцца такім чынам, каб забараняць, абмяжоўваць або стрымліваць асобу ад паведамлення пра выпадкі гвалту, харасменту, дыскрымінацыі або пра іншыя формы непажаданых паводзін, ад падачы звароту, удзелу ў яго разглядзе, звароту па юрыдычную, псіхалагічную, медыцынскую або іншую дапамогу, а таксама звароту ў кампетэнтныя органы. Патрабаванні аб канфідэнцыйнасці не павінны выкарыстоўвацца для ўтойвання парушэнняў, перашкоды абароне пацярпелых асоб або для ціску на заяўнікаў і заяўніц, сведак і іншых удзельнікаў і ўдзельніц працэдуры.
Не дапускаюцца якія-кольвек неспрыяльныя наступствы для асоб у сувязі з падачай звароту, паведамленнем пра парушэнне, удзелам у праверцы, прадастаўленнем інфармацыі або падтрымкай пацярпелай асобы. Абарона распаўсюджваецца на заяўнікаў і заяўніц, сведак, суправаджаючых асоб, прадстаўнікоў і прадстаўніц, кансультантаў і кансультантак, а таксама на іншых удзельнікаў і ўдзельніц адпаведных працэдур.
Любыя формы пераследу разглядаюцца як самастойнае парушэнне гэтай Палітыкі і цягнуць за сабой прымяненне адпаведных мер рэагавання.
Падтрымка ўдзельніц і ўдзельнікаў працэсу падчас працэдуры расследавання
Падчас разгляду звароту і правядзення расследавання як пацярпелай асобе, так і асобе, у дачыненні да якой пададзены зварот, павінны быць забяспечаныя павага, захаванне годнасці, канфідэнцыйнасць і працэсуальныя гарантыі справядлівага разбіральніцтва.
Пры працы з пацярпелай асобай павінен прымяняцца гендарна-адчувальны падыход, які ўлічвае спецыфіку гендарна-абумоўленага гвалту і сексуалізаванага харасменту, магчымую няроўнасць улады і рызыку паўторнай траўматызацыі. Дадатковыя меры абароны і падтрымкі пацярпелай асобы не павінны абмяжоўваць права другога боку быць выслуханым і падаць свае тлумачэнні.
Асоба, у дачыненні да якой пададзены зварот, павінна быць своечасова праінфармаваная пра сутнасць звароту ў тым аб'ёме, які неабходны для рэалізацыі яе права быць выслуханай і прадставіць тлумачэнні, пры гэтым такое інфармаванне не павінна ствараць пагрозу для бяспекі, годнасці або правоў пацярпелай асобы.
Тэрміны рэагавання
Пасля атрымання звароту Гендарная ўпаўнаважаная павінна ў разумны тэрмін пацвердзіць яго атрыманне, праінфармаваць заяўнікаў аб далейшай працэдуры, а таксама паведаміць пра прынятае рашэнне як заяўнікам, так і (меркаваным) парушальнікам.
Агульны час разгляду звароту не павінен перавышаць двух месяцаў. Гэты тэрмін можа быць падоўжаны рашэннем Праўлення.
Публічнасць разгляду зваротаў
У выпадку, калі непажаданыя паводзіны, выяўленыя падчас разгляду звароту, маюць грамадскую значнасць або закранаюць законныя інтарэсы сябраў БАЖ, партнёраў або іншых асоб, уцягнутых у дзейнасць арганізацыі, БАЖ можа паведаміць грамадскасці і партнёрам пра вынікі расследавання і прынятае рашэнне, у тым ліку пра прымененыя санкцыі. Такое інфармаванне ажыццяўляецца ў тым аб'ёме, які неабходны для забеспячэння празрыстасці, падсправаздачнасці і прадухілення аналагічных парушэнняў. Пры гэтым выконваюцца патрабаванні адносна канфідэнцыйнасці, абароны пацярпелай асобы, персанальных даных усіх удзельнікаў працэдуры і недапушчэння паўторнай траўматызацыі.
0. Адказнасць за парушэнне гэтай Палітыкі
БАЖ зыходзіць з таго, што меры адказнасці павінны не толькі аднавіць справядлівасць у канкрэтным выпадку, але і дапамагчы прадухіліць падобныя парушэнні ў будучыні.
Такія меры ўключаюць папярэджанне, (публічнае) абавязацельства спыніць непрымальныя паводзіны, прабачэнні, абмежаванне ўдзелу ў пэўных мерапрыемствах або працэсах, адхіленне ад функцый, спыненне паўнамоцтваў, спыненне супрацоўніцтва, скасаванне працоўных і кантрактных адносін, а таксама забарону на кантакт і ўзаемадзеянне з пацярпелай асобай.
Сябры кіруючых органаў і службовыя асобы БАЖ нясуць падвышаную адказнасць за парушэнні, да іх могуць быць прымененыя больш строгія меры адказнасці, што абумоўлена іх абавязкам забяспечваць выкананне гэтай Палітыкі, прадухіляць парушэнні і належным чынам рэагаваць на звароты.
Пры вызначэнні мер адказнасці ўлічваюцца характар парушэння, паўторнасць непрымальных паводзін, наяўнасць злоўжывання ўладай, ступень нанесенай шкоды, уразлівасць пацярпелай асобы, а таксама гатовасць парушальніка прызнаць і спыніць непажаданыя паводзіны. Выбачэнні, прызнанне парушэння або ўдзел у карэкцыйных мерах могуць быць улічаныя, але гэта не вызваляе парушальніка ад адказнасці.
Забяспечваюцца меры па аднаўленні правоў ахвяр і мінімізацыі наступстваў нанесенай ім шкоды. Адначасова прымаюцца меры для працы з асобай, якая здзейсніла парушэнне, уключаючы кансультацыі, навучанне ці іншыя формы прафесійнага суправаджэння, накіраваныя дапамагчы усвядоміць недапушчальнасць такіх паводзін і прадухіліць іх паўтор.
1. Інфармаванне і падвышэнне дасведчанасці
Забяспечваецца інфармаванне ўсіх асоб, на якіх распаўсюджваецца дзеянне гэтай Палітыкі, з яе палажэннямі, механізмамі зваротаў і рэагавання на іх, абавязкамі па прадухіленні парушэнняў.
Асобы, упаўнаважаныя разглядаць звароты і праводзіць расследаванні, павінны праходзіць спецыяльнае навучанне па працэдурах рэагавання, прынцыпах канфідэнцыйнасці, недапушчэнні паўторнай траўматызацыі, прадухіленні пераследу і выкананні працэсуальных гарантый.
2. Партнёрства з профільнымі арганізацыямі
БАЖ узаемадзейнічае з асобамі і арганізацыямі, якія валодаюць экспертнымі ведамі і практычным вопытам у сферы недыскрымінацыі, супрацьдзеяння гвалту і падтрымкі пацярпелых асоб.
Такое супрацоўніцтва можа ўключаць экспертную, кансультацыйную і метадычную падтрымку, а таксама ўдзел у сумесных ініцыятывах, накіраваных на ўмацаванне інстытуцыйных механізмаў роўнасці і абароны. У мэтах развіцця навыкаў і падвышэння дасведчанасці па пытаннях гендарнай роўнасці, недыскрымінацыі і бяспечнага працоўнага асяроддзя БАЖ можа прыцягваць профільныя арганізацыі і незалежных экспертаў для правядзення навучання, кансультацый, падрыхтоўкі метадычных матэрыялаў і іншай адукацыйнай дзейнасці.
3. Маніторынг выканання і ацэнка эфектыўнасці
Гендарная ўпаўнаважаная праводзіць збор даных, маніторынг і перыядычную ацэнку рэалізацыі гендарнай палітыкі з мэтай выяўлення бар'ераў, ацэнкі дасягнутага прагрэсу і ўдасканалення арганізацыйных практык. У ходзе маніторынгу і ацэнкі збіраюцца і аналізуюцца гендарна-дезагрэгаваныя даныя аб прадстаўніцтве ў кіруючых і іншых органах, а таксама ўлік зваротаў, якія паступілі ў межах механізмаў рэалізацыі гэтай Палітыкі.
Пра вынікі маніторынгу і ацэнкі штогод інфармуецца Рада БАЖ.
БАЖ выкарыстоўвае якасныя і колькасныя індыкатары для маніторынгу і ацэнкі эфектыўнасці рэалізацыі гендарнай палітыкі. Такія індыкатары могуць тычыцца ўзроўню ўдзелу і прадстаўніцтва, даступнасці механізмаў паведамлення аб парушэннях, ахопу навучаннем, дынамікі зваротаў, вынікаў прафілактычных мер і іншых аспектаў, якія дазваляюць ацаніць ступень рэалізацыі гендарнай роўнасці на практыцы.
Вынікі маніторынгу і ацэнкі выкарыстоўваюцца для падрыхтоўкі рэкамендацый, карэкціроўкі ўнутраных працэдур, удасканалення метадаў кіравання, планавання навучання і прыняцця іншых мер, накіраваных на павышэнне эфектыўнасці гендарнай палітыкі.
Рада БАЖ разглядае вынікі маніторынгу і прымае меры для ліквідацыі выяўленых бар'ераў, недахопаў і рызык.
4. Укараненне гендарнай палітыкі і тэрмін яе дзеяння
Гендарная палітыка БАЖ рэалізуецца паэтапна з улікам арганізацыйных магчымасцяў, узроўню гатоўнасці ўнутраных працэсаў і неабходнасці ўстойлівага ўкаранення яе палажэнняў у практычную дзейнасць.
Агульную адказнасць за запуск і арганізацыю ўкаранення гендарнай палітыкі нясуць Рада і Праўленне БАЖ. План дзеянняў па рэалізацыі гэтай Палітыкі каардынуе Гендарная ўпаўнаважаная.

Дадатак 1. Гендарная ўпаўнаважаная 
У мэтах каардынацыі рэалізацыі гэтай Палітыкі Праўленне БАЖ прызначае Гендарную ўпаўнаважаную, якая адказвае за арганізацыйнае суправаджэнне ўкаранення Палітыкі, садзейнічанне захаванню яе палажэнняў і развіццё гендарна-адчувальнага падыходу ў дзейнасці БАЖ.
Гендарная ўпаўнаважаная прызначаецца Праўленнем БАЖ, падсправаздачная яму і рэгулярна інфармуе кіраўніцтва пра ход рэалізацыі Палітыкі, выяўленыя праблемы, рызыкі і неабходныя меры. Рашэнне аб прызначэнні павінна змяшчаць звесткі пра мандат Гендарнай упаўнаважанай, тэрміны выканання функцый, аб'ём паўнамоцтваў, парадак падсправаздачнасці і формы ўзаемадзеяння з кіруючымі і выканаўчымі органамі БАЖ, супрацоўніцамі і супрацоўнікамі, сябрамі арганізацыі.
Да асноўных функцый Гендарнай упаўнаважанай адносяцца:
1. каардынацыя ўкаранення гэтай Палітыкі і садзейнічанне яе практычнаму прымяненню;
2. удзел у распрацоўцы, пераглядзе і актуалізацыі ўнутраных працэдур, якія тычацца гендарнай роўнасці, недыскрымінацыі, прадухілення харасменту і гвалту;
3. кансультаванне кіраўніцтва, супрацоўнікаў, супрацоўніц і сябраў БАЖ па пытаннях прымянення гэтай Палітыкі;
4. садзейнічанне арганізацыі навучання, павышэння дасведчанасці і інфармавання па пытаннях гендарнай роўнасці і бяспечнага працоўнага асяроддзя;
5. маніторынг і ацэнка эфектыўнасці рэалізацыі Палітыкі, удзел у зборы абагульненай інфармацыі і падрыхтоўцы прапаноў па ўдасканаленні ўнутраных механізмаў;
6. разгляд зваротаў у межах працэдуры папярэдняга і фармальнага звароту;
7. узаемадзеянне са знешнімі экспертамі, праваабарончымі, гендарнымі і іншымі профільнымі арганізацыямі;
8. садзейнічанне развіццю гендарна-адчувальнага падыходу ў кіраўніцкай, арганізацыйнай і прафесійнай дзейнасці БАЖ;
9. распрацоўка прапаноў па мерах, накіраваных на ліквідацыю выяўленых бар'ераў, недахопаў і рызык.
Гендарная ўпаўнаважаная, выконваючы свае функцыі, абавязаная захоўваць канфідэнцыйнасць, пазбягаць канфліктаў інтарэсаў, дзейнічаць добрасумленна, бесстаронна і ў інтарэсах рэалізацыі гэтай Палітыкі.
Гендарная ўпаўнаважаная нясе адказнасць за належнае, своечасовае і добрасумленнае выкананне ўскладзеных на яго ці яе функцый у межах прадастаўленых паўнамоцтваў. Неналежнае выкананне абавязкаў, разгалашэнне канфідэнцыйнай інфармацыі, злоўжыванне паўнамоцтвамі або дзеянні, якія падрываюць давер да механізмаў рэалізацыі Палітыкі, разглядаюцца як парушэнне гэтай Палітыкі.
БАЖ забяспечвае Гендарнай упаўнаважанай арганізацыйныя ўмовы, неабходныя для выканання яе функцый, уключаючы доступ да інфармацыі ў межах мандата, магчымасць узаемадзеяння з кіруючымі і выканаўчымі органамі арганізацыі, а таксама, па магчымасці, рэсурсы для навучання, кансультацыйнай і экспертнай падтрымкі. Адсутнасць такіх умоў не павінна выкарыстоўвацца як падстава для фармальнага прызначэння Гендарнай упаўнаважанай без рэальнай магчымасці выканання ўскладзеных функцый.

Дадатак 2. Стандарты пры распаўсюдзе кантэнту інфармацыйнымі рэсурсамі БАЖ
БАЖ прызнае, што рэалізацыя гендарнай палітыкі немагчымая без выканання прафесійных стандартаў журналістыкі, накіраваных на забеспячэнне роўнага, паважлівага і недыскрымінацыйнага прадстаўлення людзей у медыякантэнце.
Гендарны баланс крыніц і экспертных меркаванняў
Пры падрыхтоўцы матэрыялаў варта імкнуцца да збалансаванага прыцягнення жанчын і мужчын у якасці экспертаў, каментатараў, герояў публікацый і ўдзельнікаў грамадскай дыскусіі. Асаблівую ўвагу варта надаваць уключэнню жанчын і прадстаўнікоў недастаткова прадстаўленых груп у асвятленне тэм, якія традыцыйна асацыююцца з мужчынскімі кампетэнцыямі, у тым ліку палітыкі, эканомікі, бяспекі, права і навукі.
Адказнае прадстаўленне і пазбяганне гендарных стэрэатыпаў
Журналісцкія матэрыялы не павінны рэпрадуктаваць або ўзмацняць дыскрымінацыйныя гендарныя ролі, шаблонныя ўяўленні і зневажальныя вобразы. Пры падрыхтоўцы тэкстаў, сюжэтаў, інтэрв'ю, загалоўкаў, анонсаў, фотаздымкаў, відэа, графікі і іншых візуальных матэрыялаў неабходна пазбягаць падачы, якая ўмацоўвае думку пра розную сацыяльную вартасць людзей у залежнасці ад полу ці гендару, а таксама выкарыстоўваць толькі правераную, дакладную і праўдзівую інфармацыю, якая не грунтуецца на міфах, прадузятасці ці ідэалагізаваных клішэ. Візуальнае суправаджэнне павінна адпавядаць зместу матэрыялу, паважаць годнасць адлюстраваных асоб і не ствараць дыскрымінацыйнага, зневажальнага або сексуалізаванага кантэксту.
Выкарыстанне гендарна-адчувальнай і недыскрымінацыйнай мовы
У прафесійнай камунікацыі і рэдакцыйных матэрыялах варта выкарыстоўваць мову, якая не ўтрымлівае сексісцкіх, прыніжальных выразаў ці фармулёвак з праявамі эксклюзіі або стыгматызацыі. Фармулёўкі павінны быць дакладнымі, паважлівымі і, па магчымасці, інклюзіўнымі; згадванне полу, гендару, сямейнага становішча, знешнасці ці іншых асобовых характарыстык дапускаецца толькі ў тых выпадках, калі гэта непасрэдна датычыцца тэмы матэрыялу.
Этычнае асвятленне гендарна-абумоўленага гвалту
Асвятленне выпадкаў хатняга гвалту, сексуалізаванага гвалту, харасменту, лічбавага насілля і іншых формаў гендарна-абумоўленага гвалту павінна грунтавацца на прынцыпах дакладнасці, павагі, адмовы ад сенсацыйнасці і недапушчэння шкоды. У такіх матэрыялах непрымальныя абвінавачванне ахвяры (вікцімблеймінг), апраўданне дзеянняў агрэсара, рамантызацыя гвалту, а таксама любыя фармулёўкі, якія перекладаюць адказнасць на пацярпелую асобу.
Абарона годнасці, прыватнай жыцця і бяспекі пацярпелых
Падчас працы з пацярпелымі ад гвалту, дыскрымінацыі або пераследу журналісты абавязаны выконваць прынцыпы канфідэнцыйнасці, павагі і мінімізацыі паўторнай траўматызацыі. Публікацыя персанальных даных, візуальных матэрыялаў, дэталяў прыватнага жыцця або іншых звестак, якія ідэнтыфікуюць асобу, дапускаецца толькі пры наяўнасці законных і этычна апраўданых падстаў, а таксама з улікам магчымых рызык для бяспекі чалавека.
